
Referat af bestyrelsesmøde i Gårdlauget Vejlegadekarreen afholdt torsdag den 18. juni 2026
Tilstedeværende: Claus Ranch, Jeppe Kristensen, Yoo Jin Schmidt og Sofie Brendstrup.
Der forelå ingen dagsorden.

Konstituering
Bestyrelsen består efter generalforsamlingen den 28. maj af Yoo Jin Schmidt, Vejlegade 12, Sofie Brendstrup, Strandboulevarden 73, Claus Ranch, Silkeborg Plads 2, og Jeppe Kristensen, Silkeborg Plads 8.
Bestyrelsen valgte Claus som ny formand med ansvar for mødeindkaldelse og kontakt til administrator. Jeppe meldte sig som mødereferent.

Bestyrelsen godkendte administrators udkast til referat fra generalforsamlingen. Claus kontakter administrator Nikolai Greis og beder ham om at udsende referatet til medlemmerne snarest muligt.
Opdatering af kontaktoplysninger
Generalforsamlingen havde pålagt bestyrelse og administrator at sørge for bedre kontakt med gårdlaugets medlemmer. 
Administrator har fremsendt liste med ejendommenes kontaktoplysninger. Jeppe opdaterer listen og står for bestyrelsens kontakt med medlemmerne fremover. 
Vicevært, gartner og affald m.v.
Bestyrelsen gennemgik viceværtaftalen med Fejekosten. Grus arealerne trænger til at blive renset for ukrudt, hvilket er en del af aftalen, og glasbeholderne er ofte overfyldte inden de tømmes. I øvrigt udføres viceværtarbejdet ok.
Sofie står for kontakten med Fejekosten og tilmelder sig som ”affaldsansvarlig” på Nem Affaldsservice.

Bestyrelsen besluttede at bede viceværten om ikke at smide ting ud, der er stillet i genbrugsreolen i affaldspergolaen mod Silkeborg Plads. I stedet vil bestyrelsen selv sørge for at reolen ikke bliver overfyldt.
Beplantningen i gården trænger til at blive beskåret. Tidligere har Fejekosten gjort det mod ekstra betaling, og flere ejendomme har også selv beskåret efter behov. Bestyrelsen besluttede at få en rigtig gartner til at gøre det snarest muligt. Jeppe kontakter Stenbroens, som der tidligere har været indgået aftale med.

Der trænger også til at blive ryddet op i cykelstativerne, hvor mange cykler tilsyneladende er ejerløse. Yoo Jin tjekker kommunens retningslinjer for hvordan en cykeloprydning skal udføres. Projektet sættes i værk efter sommerferien.
Beboerne må mindes om, at portene ind til gården skal holdes lukket.
Dato for næste møde
Næste møde blev foreløbig fastsat til torsdag den 17. september kl. 19.00 i mødelokalet Silkeborg Plads 8.

